b"\n_START_ARTICLE_\nGavet\n_START_SECTION_\nHist\xc3\xb2ria\n_START_PARAGRAPH_\nGavet consta en el Fogatge del 1553 amb 7 focs _NEWLINE_(uns 35 habitants). Al segle XIX, a partir de l'aplicaci\xc3\xb3 de la Constituci\xc3\xb3 de Cadis, el 1812, havia format municipi, juntament amb Fontsagrada. S'anomenava oficialment Gabet y Fontsagrada, i s'exting\xc3\xad en agregar-se a Sant Serni el febrer del 1847, a partir de la nova llei municipal promulgada aquell any, que impossibilitava el manteniment dels ajuntaments que no arribessin als 30 ve\xc3\xafns (caps de fam\xc3\xadlia)._NEWLINE_Gavet sempre havia estat un poble petit. En el fogatge de 1359, Gavet apareix en la Vegueria de Pallars, amb 6 focs (uns 30 habitants)._NEWLINE_Fins al 1831, any d'extinci\xc3\xb3 dels senyorius, Gavet pertany\xc3\xa9 als barons, despr\xc3\xa9s comtes, d'Erill, que s'havien fet amb les possessions de la baronia d'Orcau._NEWLINE_En el Diccionario geogr\xc3\xa1fico... de Pascual Madoz, _NEWLINE_l'eminent ge\xc3\xb2graf liberal descriu el terme com a dividida entre tres caseries: Gavet, Fontsagrada i Terrassa (Terrassa tamb\xc3\xa9 apareix com a caseria de Sant Serni, en l'article d'aquell altre poble. Gavet est\xc3\xa0 situat a l'esquerra d'un barranc (el riu de Gavet), davant per davant de Fontsagrada, que es troba a l'altre costat del barranc. Est\xc3\xa0 batut per tots els vents, i el clima \xc3\xa9s fred per\xc3\xb2 saludable. 13 cases formen el poble de Gavet, de mala construcci\xc3\xb3 quasi totes, inclosa la casa de la vila. Hi ha esgl\xc3\xa9sia parroquial i un petit local que fa de pres\xc3\xb3. Juntament amb Fontsagrada i Terrassa t\xc3\xa9 21 ve\xc3\xafns (caps de casa) i 85 habitants._NEWLINE_Vers 1900 consten a Gavet 36 edificis amb 72 habitants. En l'actualitat, en s\xc3\xb3n 45. En la proposta derivada de l'informe popularment denominat Informe Roca, la part de l'antic terme de Sant Serni, que compr\xc3\xa8n els pobles de Fontsagrada, Gavet i Sant Serni havia de passar a integrar el terme municipal de Tremp, desapareixent el de Gavet de la Conca. La resta de municipi quedava tamb\xc3\xa9 distribu\xc3\xafda entre altres municipis: Arans\xc3\xads i tot l'antic terme de Sant Salvador de Tol\xc3\xb3 passava a integrar el terme d'Isona i Conca Dell\xc3\xa0, el qual, per\xc3\xb2, havia de passar a denominar-se Isona i Conca d'Orcau, juntament amb els Obacs de Llimiana, i la Vall de Barcedana, amb Sant Crist\xc3\xb2fol de la Vall, Sant Mart\xc3\xad de Barcedana i Sant Miquel de la Vall havien d'entrar a formar part d'un municipi de nova creaci\xc3\xb3: el de Montsec, juntament amb Castell de Mur, Llimiana i Sant Esteve de la Sarga. Gavet de la Conca sorg\xc3\xad per l'agrupaci\xc3\xb3 dels tres termes d'Arans\xc3\xads, Sant Salvador de Tol\xc3\xb3 i Sant Serni."